CELEX: 62010TN0085
Language: el
Date: 2010-02-18 00:00:00
Title: Υπόθεση T-85/10: Προσφυγή της 18ης Φεβρουαρίου 2010 — Alfa Acciai κατά Επιτροπής

17.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 100/66
            
         Προσφυγή της 18ης Φεβρουαρίου 2010 — Alfa Acciai κατά Επιτροπής
   (Υπόθεση T-85/10)
   2010/C 100/97
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Alfa Acciai SpA (Brescia, Ιταλία) (εκπρόσωποι: D. Fosselard, S. Amoruso και L. Vitolo, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής C(2009) 7492 τελικό, της 30ής Σεπτεμβρίου 2009, COMP/37.956 — Ράβδοι σκυροδέματος, επανέκδοση (στο εξής: απόφαση), όπως τροποποιήθηκε και συμπληρώθηκε με την απόφαση της Επιτροπής C(2009) 9912 τελικό, της 8ης Δεκεμβρίου 2009 (στο εξής: συμπληρωματική απόφαση), κατά το μέρος που διαπιστώνει την ύπαρξη παραβάσεως του άρθρου 65 της Συνθήκης ΕΚΑΧ εκ μέρους της Alfa Acciai SpA και επιβάλλει στην εν λόγω εταιρία κύρωση που συνίσταται σε πρόστιμο ύψους 7,175 εκατομμυρίων ευρώ·
            
         Επικουρικώς:
   
               —
            
            
               να ακυρώσει το άρθρο 2 της αποφάσεως που επιβάλλει την ως άνω κύρωση στην προσφεύγουσα·
            
         Όλως επικουρικώς:
   
               —
            
            
               να μειώσει το ποσό του επιβληθέντος προστίμου·
            
         
               —
            
            
               να καταδικάσει την καθής στα δικαστικά έξοδα.
            
         
      Ισχυρισμοί και κύρια επιχειρήματα
   
   Οι ισχυρισμοί και τα κύρια επιχειρήματα είναι παρεμφερείς με εκείνους που προβλήθηκαν στις υποθέσεις T-70/10, Feralpi Holding Spa κατά Επιτροπής, και T-83/10, Riva Fire Spa κατά Επιτροπής.
   Ειδικότερα, η προσφεύγουσα επικαλείται:
   
                
            
            
               Αναρμοδιότητα της Επιτροπής να επιβάλει κυρώσεις για την παράβαση του άρθρου 65 της Συνθήκης ΕΚΑΧ κατόπιν της λήξεως της ισχύος της εν λόγω Συνθήκης και, εν πάση περιπτώσει, αναρμοδιότητα της Επιτροπής να χρησιμοποιήσει ως νομική βάση τα άρθρα 7, παράγραφος 1, και 23, παράγραφος 2, του κανονισμού (ΕΚ) 1/2003 (1)·
            
         
                
            
            
               Προσβολή των δικαιωμάτων άμυνας της προσφεύγουσας κατά τη διάρκεια της προηγηθείσας διοικητικής διαδικασίας, κατά το μέτρο που η Επιτροπή δεν απέστειλε νέα ανακοίνωση αιτιάσεων, αλλά περιορίσθηκε να γνωστοποιήσει, μέσω επιστολής, την πρόθεσή της να επανεκδώσει την απόφαση. Τα κράτη μέλη δεν ερωτήθηκαν επ’ αυτού και, πολλώ μάλλον, δεν συμμετείχαν σε τελική συνεδρίαση, η δε προσφεύγουσα περιήλθε, εν τοις πράγμασι, σε αδυναμία γνωστοποιήσεως της απόψεώς της υπό το πρίσμα της επανεκδόσεως της αποφάσεως·
            
         
                
            
            
               Παράβαση του άρθρου 65, παράγραφος 1, της Συνθήκης ΕΚΑΧ, κατά το μέτρο που τα πραγματικά περιστατικά που περιγράφηκαν εντός της αποφάσεως δεν αντιστοιχούν σε ενιαία και διαρκή σύμπραξη·
            
         
                
            
            
               Παράβαση των κατευθυντηρίων γραμμών σχετικά με τον υπολογισμό των προστίμων που επιβάλλονται κατ’ εφαρμογήν του άρθρου 23, παράγραφος 2, στοιχείο α', του κανονισμού (ΕΚ) 1/2003, καθώς και παραβίαση των αρχών της ισότητας και της αναλογικότητας στο πλαίσιο της αξιολογήσεως της συμπεριφοράς της προσφεύγουσας και στο πλαίσιο του καθορισμού του ύψους του προστίμου.
            
         
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (EE L 1, της 4ης Ιανουαρίου 2003, σ. 1).